CELEX: 22004D0632
Language: et
Date: 2004-05-06 00:00:00
Title: 2004/632/EÜ: AKV–EÜ ministrite nõukogu otsus nr 1/2004, 6. mai 2004, mis käsitleb pikaajaliseks arenguks ettenähtud vahendite reservi ja üheksanda Euroopa Arengufondi investeerimisrahastu vahendite kasutamist AKV–EÜ veerajatise rajamiseks

10.9.2004   
            
            
               ET
            
            
               Euroopa Liidu Teataja
            
            
               L 289/68
            
         AKV–EÜ MINISTRITE NÕUKOGU OTSUS nr 1/2004,
   6. mai 2004,
   mis käsitleb pikaajaliseks arenguks ettenähtud vahendite reservi ja üheksanda Euroopa Arengufondi investeerimisrahastu vahendite kasutamist AKV–EÜ veerajatise rajamiseks
   (2004/632/EÜ)
   AKV–EÜ MINISTRITE NÕUKOGU,
   võttes arvesse 23. juunil 2000. aastal Cotonous alla kirjutatud AKV–EÜ koostöölepingut (“leping”), (1) eriti selle I lisa lõiget 8,
   ning arvestades järgmist:
   
               (1)
            
            
               22. märtsil 2004. aastal toimunud 2571. istungil leppis EL ministrite nõukogu kokku, et rajatakse veerajatis AKV riikidele, ja nõustus kaaluma selle veerajatise jaoks 500 miljoni euro suuruse summa eraldamist üheksanda Euroopa Arengufondi (EAF) reservis olevast tingimuslikust 1 miljardist eurost. Nõukogu nõustus viivitamata vabastama nimetatud tingimuslikust 1 miljardist esimese 250 miljoni euro suuruse eraldise ja otsustama 2005. aasta märtsiks tingimuslikust 1 miljardist teise 250 miljoni euro suuruse eraldise kasutuselevõtu ning ülejäänud 500 miljoni euro kasutamise üle. Esimene 250 miljoni euro suurune eraldis jaotatakse üheksanda EAFi finantsprotokolli lõikes 3 märgitud vahendite vahel järgnevalt: 185 miljonit eurot pikaajalise arengu toetamiseks, 24 miljonit eurot piirkondliku koostöö ja integratsiooni rahastamiseks ning 41 miljonit eurot investeerimisrahastule.
            
         
               (2)
            
            
               Komisjon teatas AKV ministrite nõukogule üheksanda EAFi AKV-sisese eraldise kasvust 24 miljoni euro võrra ja tegi ettepaneku nende vahendite kasutamiseks AKV–EÜ veerajatise toetuseks.
            
         
               (3)
            
            
               Toetuse tagamiseks EL veealgatuse rakendamisele AKV riikides on asjakohane eraldada vahendid AKV-sisesele koostööle kogusummas 500 miljonit eurot, millest esimene 250 miljoni euro suurune eraldis on võimalik saada EL ministrite nõukogu poolt vabastatud vahenditest. Ent lepingu I lisa (finantsprotokoll) lõike 3 punktis b määratletud piirkondliku koostöö ja integratsiooni rahastamise vahendid on ammendatud. Seepärast tuleb vajalikud vahendid üle kanda finantsprotokolli lõike 3 punktides b ja c märgitud üheksanda EAF pikaajaliseks arenguks ettenähtud jaotamata vahenditest ja investeerimisrahastust.
            
         
               (4)
            
            
               Lepingu artikliga 15 asutatakse AKV–EÜ ministrite nõukogu, mis on pädev tegema otsuseid lepingu kohaselt,
            
         ON VASTU VÕTNUD JÄRGMISE OTSUSE:
   Artikkel 1
   AKV–EÜ veerajatise rajamine
   226 miljoni euro suurune summa, mis koosneb 185 miljonist eurost üheksanda EAF pikaajaliseks arenguks ettenähtud vahendite reservist ja 41 miljonist eurost üheksanda EAF investeerimisrahastust, kantakse üle AKV-sisesesse eraldisse piirkondliku koostöö ja integratsiooni rahastamise raames ja seda kasutatakse AKV–EÜ veerajatise rajamiseks. Koos 24 miljoni euro suuruse AKV-sisese koostöö rahastamiseks juba olemasoleva summaga eraldatakse seega AKV–EÜ veerajatise esimeseks osamakseks 250 miljonit eurot.
   Artikkel 2
   Teine osamakse
   Tingimusel, et EL ministrite nõukogu vabastab 250 miljoni euro suuruse eraldise üheksanda Euroopa Arengufondi reservis olevast tingimuslikust 1 miljardist eurost, kasutatakse seda summat AKV–EÜ veerajatise teiseks osamakseks.
   Artikkel 3
   Abi taotlemine
   AKV ministrite nõukogu taotleb komisjonilt vastavalt lepingu IV lisa artikli 13 lõikele 2 AKV–EÜ veerajatise toetamise rahastamist AKV-sisese koostöö raames artiklites 1 ja 2 osutatud summades.
   
      Gaborone, 6. mai 2004
      
         
            AKV–EÜ ministrite nõukogu nimel
         
         
            eesistuja
         
         P. MOUSSA
         
      
   
   
      (1)  EÜT L 317, 15.12.2000, lk 376.